MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende RÅDETS FÆLLES HOLDNING TIL FORSLAG TIL EUROPA-PARLAMENTETS OG RÅDETS HENSTILLING OM MOBILITET I DET EUROPÆISKE FÆLLESSKAB FOR STUDERENDE, PERSONER UNDER ERHVERVSUDDANNELSE, UNGE VOLONTØRER, UNDERVISERE OG ERHVERVSLÆRERE

1. SAGSFORLØB

-Dato for fremsendelsen af det oprindelige forslag: 21. januar 2000 [1]

[1] KOM(1999) 708 endelig udg. af 21. januar 2000.

-Udtalelse fra Det Økonomiske og Sociale Udvalg: 27. april 2000 [2]

[2] CES 475/2000.

-Udtalelse fra Regionsudvalget: 15. juni 2000 [3]

[3] CdR 20/2000 Rev. 2 AM.

-Europa-Parlamentets udtalelse ved førstebehandlingen: 13. september 2000 [4]

[4] PE A-50255/2000 (COD) af 5. oktober 2000.

-Dato for fremsendelsen af det ændrede forslag: 9. november 2000 [5]

[5] KOM(2000) 708 endelig udg. af 9. november 2000.

-Dato for vedtagelsen af en politisk aftale om den fælles holdning: 9. November 2000

- Vedtagelse af den fælles holdning: 19.1.2001

2. FORMÅLET MED HENSTILLINGEN

Forslaget til henstilling vedrører mobiliteten for personer, der gennemfører et studieforløb, en erhvervsuddannelsesperiode, en aktivitet som volontør, eller virker som underviser eller erhvervslærer i en anden medlemsstat, uanset om mobiliteten foregår i forbindelse med fællesskabsprogrammer eller uden for disse. I henstillingen, der er baseret på EF-traktatens artikel 149 og 150, opfordres medlemsstaterne navnlig til at fjerne de største hindringer for den frie bevægelighed, som på trods af fællesskabsreglerne på dette område fortsat eksisterer.

3. KOMMISSIONENS BEMÆRKNINGER TIL DEN FÆLLES HOLDNING

3.1 Generelle bemærkninger

Kommissionen konstaterer med tilfredshed, at Rådets fælles holdning i det store og hele er i overensstemmelse med Kommissionens forslag. Det bemærkes, at Rådet deler Kommissionens opfattelse af, at forslagets hovedmålsætning består i, at det henstilles til medlemsstaterne at skabe de nødvendige forudsætninger for at øge mobiliteten inden for EU i relation til uddannelse og erhvervsuddannelse. Den fælles holdning forbedrer Kommissionens oprindelige forslag på flere punkter, herunder med hensyn til alles adgang til mobilitet, bedre formulerede og bedre tilpassede bestemmelser om gennemførelse af en finansiering af mobiliteten, en øget anerkendelse af de kvalifikationer, der opnås i forbindelse med mobilitet, en styrket og mere målrettet information om mulighederne for mobilitet. Kommissionen noterer med tilfredshed, at Rådets holdning respekterer den generelle opbygning af retsakten som helhed.

3.2 Inddragelse af de ændringer, som Parlamentet foreslog ved førstebehandlingen

Rådets fælles holdning er baseret på det ændrede forslag, som Kommissionen vedtog på baggrund af Parlamentets udtalelse ved førstebehandlingen. Kommissionen konstaterer med tilfredshed, at der i den fælles holdning i vidt omfang er taget hensyn til de ændringer, som Parlamentet har foreslået, og som Kommissionen har medtaget. I den fælles holdning er 34 af de ændringer, som Parlamentet har foreslået og som Kommissionen har inddraget, medtaget enten i deres helhed, delvist eller med et tilsvarende indhold, herunder bl.a.:

- henvisningen til karakteren af volontøraktiviteterne

- henstillingerne vedrørende de administrative, sproglige og kulturelle hindringer og vedrørende finansieringen

- henstillingerne vedrørende information og uddannelse af personer, der deltager i mobilitetsaktiviteter

- princippet om ikke-diskrimination i forbindelse med mobiliteten

- anvendelse af mere gennemskuelige modeller for erhvervsuddannelsesbeviser

- organisatoriske foranstaltninger, der skal lette mobiliteten for undervisere.

I den fælles holdning indgår endvidere (delvist) 3 af Europa-Parlamentets ændringer, som Kommissionen ikke havde medtaget. Det drejer sig om henstillingens opfølgning, samarbejdet med det europæiske forum for erhvervsuddannelsesbevisers klarhed og udveksling af oplysninger (ændringsforslag 49, 50 og 51)

Kommissionen har noteret sig, at Rådet har indføjet en række ændringer, som tydeliggør og på konstruktiv vis præciserer især bestemmelserne om tredjelandsstats borgere.

Kommissionen beklager imidlertid, at Rådets holdning på visse punkter og navnlig vedrørende social sikring, der er et centralt punkt for hele problematikken om hindringer for mobiliteten, er for uklar. En klarere udformning ville have været ønskværdig. Viviane Redings indlæg havde til formål at understrege Kommissionens utilfredshed med disse punkter.

Kommissionen ville således have foretrukket, at Rådet havde medtaget de af Parlamentets ændringsforslag, som Kommissionen havde medtaget, og som omhandlede bevarelse af social sikring og social beskyttelse (ændringsforslag 29, 30 og 31 samt 35, 36, 37 og 38).

For så vidt angår det forhold, at Kommissionen opfordres til at sikre en opfølgning af henstillingen, erklærede Viviane Reding til Rådets mødeprotokol, at hun tog opfordringen til efterretning, men at hun på Kommissionens vegne forbeholdt sig ret til kun at efterkomme opfordringen for så vidt Kommissionens prioriteringer og de ressourcer, der er til dens rådighed, tillader dette. Viviane Reding afgav følgende erklæring: Kommissionen noterer sig opfordringen til, at Kommissionen sikrer opfølgningen af denne henstilling. Kommissionen forbeholder sig ret til kun at efterkomme opfordringen for så vidt Kommissionens prioriteringer og de ressourcer, der er til dens rådighed, tillader dette.

Endelig har Kommissionen sammen med Rådet udfærdiget en erklæring for at tage hensyn til Rådets bekymring med hensyn til foranstaltninger vedrørende social sikring og beskatning. I erklæringen fastslås, at det fortsat er medlemsstaterne, der er ansvarlige for disse områder.

4. KONKLUSION

På baggrund af denne fælles holdning kan lovgivningsproceduren på konstruktiv vis fortsætte med Europa-Parlamentets andenbehandling. Kommissionen støtter Rådets holdning i sin helhed, idet den dog har visse forbehold vedrørende de forhold, som er nævnt ovenfor. Kommissionen finder at grundlaget er til stede for, at der kan træffes en endelig beslutning.